* Illum, il-Kummissjoni Ewropea ddeċidiet li tirreġistra 4 Inizjattivi taċ-Ċittadini Ewropej ġodda: “Is-soluzzjoni rapida, ġusta u effettiva għat-tibdil fil-klima”, “It-tneħħija tal-eżenzjoni mit-taxxa fuq il-fjuwil tal-avjazzjoni fl-Ewropa”, u “Politika ta' koeżjoni għall-ugwaljanza tar-reġjuni u s-sostenibbiltà tal-kulturi reġjonali” u “PRO-NUTRISCORE”. Fl-istess ħin, il-Kummissjoni ddeċidiet li ma tistax tirreġistra Inizjattiva taċ-Ċittadini Ewropej intitolata “Inwaqqfu l-kummerċ mal-insedjamenti Iżraeljani li joperaw fit-Territorju Palestinjan Okkupat”. L-inizjattiva mhijiex legalment ammissibbli minħabba li tmur manifestament oltre s-setgħat ta' azzjoni tal-Kummissjoni skont it-Trattati tal-UE. F'dan l-istadju tal-proċess il-Kummissjoni ma analizzatx is-sustanza tal-inizjattivi, iżda l-ammissibbiltà legali tagħhom biss. Jekk kwalunkwe waħda mill-4 inizjattivi rreġistrati tirċievi miljun dikjarazzjoni ta' appoġġ fi żmien sena minn tal-inqas 7 Stati Membri differenti, il-Kummissjoni tanalizzaha u tirreaġixxi fi żmien 3 xhur. Il-Kummissjoni tista' tiddeċiedi ssegwix din it-talba jew le, u tagħżel x'tagħżel ikollha tispjega l-għala. 1. “Is-soluzzjoni rapida, ġusta u effettiva għat-tibdil fil-klima” L-għan tal-Inizjattiva taċ-Ċittadini Ewropej huwa li tintroduċi “prezz dejjem jiżdied fuq il-fjuwils fossili”, illi kieku jnaqqas it-tniġġis u “jitqassam b'mod ġust kull xahar liċ-ċittadini bħala dividend”. L-organizzaturi jiddikjaraw li “x-xjenzjati u l-ekonomisti jaqblu: “Li jiġi impost prezz dejjem jogħla fuq it-tniġġis u li dak id-dħul jingħata lill-familji hija soluzzjoni li taħdem.” Skont it-Trattati tal-UE, il-Kummissjoni Ewropea tista' tieħu azzjoni legali bl-għan li tippreserva, tipproteġi u ttejjeb il-kwalità tal-ambjent kif ukoll fil-qasam tal-armonizzazzjoni tat-taxxi indiretti u l-politika kummerċjali. Għalhekk, il-Kummissjoni tikkunsidra li l-inizjattiva hija legalment ammissibbli u ddeċidiet li tirreġistraha. Ir-reġistrazzjoni ta' din l-inizjattiva se ssir fis-6 ta' Mejju 2019, u b'hekk jibda l-proċess ta' sena għall-ġbir tal-firem ta' appoġġ mill-organizzaturi tagħha. 2. “It-tneħħija tal-eżenzjoni mit-taxxa fuq il-fjuwil tal-avjazzjoni fl-Ewropa” L-organizzaturi ta' din l-Inizjattiva taċ-Ċittadini Ewropej jistiednu lill-Kummissjoni “tipproponi lill-Istati Membri l-introduzzjoni ta' taxxa fuq il-fjuwil tal-avjazzjoni (pitrolju)” u jsostnu li “s-settur tal-avjazzjoni jgawdi minn benefiċċji fuq it-taxxa minkejja li huwa wieħed mis-sorsi ta' emissjonijiet ta' gassijiet serra li qed jikber l-aktar malajr.” Skont it-Trattati tal-UE, il-Kummissjoni Ewropea tista' tieħu azzjoni legali mmirata lejn l-armonizzazzjoni ta' taxxi fuq il-fatturat, dazji tas-sisa u forom oħra ta' taxxi indiretti. Għalhekk, il-Kummissjoni tikkunsidra li l-inizjattiva hija legalment ammissibbli u ddeċidiet li tirreġistraha. Ir-reġistrazzjoni ta' din l-inizjattiva se ssir fl-10 ta' Mejju 2019, u b'hekk jibda l-proċess ta' sena għall-ġbir tal-firem ta' appoġġ mill-organizzaturi tagħha. 3. “Politika ta' koeżjoni għall-ugwaljanza tar-reġjuni u s-sostenibbiltà tal-kulturi reġjonali” L-organizzaturi tal-Inizjattiva taċ-Ċittadini Ewropej jiddikjaraw li “jenħtieġ li l-UE tagħti attenzjoni speċjali lil reġjuni b'karatteristiċi nazzjonali, etniċi, kulturali, reliġjużi jew lingwistiċi li jkunu differenti minn dawk tar-reġjuni tal-madwar”. Għalhekk, l-organizzaturi jappellaw lill-Kummissjoni biex tipprovdi “opportunitajiet indaqs [għar-reġjuni] biex ikollhom aċċess għal fondi varji tal-UE (…) sabiex l-iżvilupp tal-UE jkun jista' jiġi sostnut u d-diversità kulturali tagħha tinżamm.” Skont it-Trattati tal-UE, il-Kummissjoni Ewropea tista' tagħmel proposti għal atti legali li jiddefinixxu l-kompiti, l-objettivi prijoritarji u l-organizzazzjoni tal-Fondi Strutturali tal-UE. Il-Kummissjoni ċċarat li jistgħu jinġabru dikjarazzjonijiet ta' appoġġ għal din l-inizjattiva, li jkunu bbażati fuq il-fehim li dawn jikkonċernaw azzjoni legali dwar il-kompiti, l-għanijiet prijoritarji u l-organizzazzjoni tal-Fondi Strutturali tal-UE u sakemm l-azzjonijiet li jridu jiġu ffinanzjati jwasslu għat-tisħiħ tal-koeżjoni ekonomika, soċjali u territorjali tal-Unjoni. Fuq din il-bażi, il-Kummissjoni tikkunsidra li l-inizjattiva hija legalment ammissibbli u ddeċidiet li tirreġistraha. Din ir-reġistrazzjoni ssegwi Deċiżjoni inizjali tal-Kummissjoni li tirrifjuta li tirreġistra l-inizjattiva fil-25 ta' Lulju 2013, li ġiet annullata mill-Qorti tal-Ġustizzja fis-7 ta' Marzu 2019. Wara s-sentenza, il-Kummissjoni vvalutat mill-ġdid l-inizjattiva proposta. Ir-reġistrazzjoni ta' din l-inizjattiva se ssir fis-7 ta' Mejju 2019, u b'hekk jibda l-proċess ta' sena għall-ġbir tal-firem ta' appoġġ mill-organizzaturi tagħha. 4. “PRO-NUTRISCORE” L-Inizjattiva taċ-Ċittadini Ewropej qed titlob lill-Kummissjoni Ewropea “timponi tikketta ssimplifikata ‘Nutriscore' fuq il-prodotti tal-ikel, biex tiggarantixxi li l-konsumaturi jingħataw informazzjoni ta' kwalità dwar in-nutrizzjoni u biex tħarsilhom saħħithom.” L-objettivi tal-inizjattiva huma li: “tagħmel it-tikkettar dwar in-nutrizzjoni aktar faċli biex jinqara u jinftiehem […]; tittieħed azzjoni dwar kwistjonijiet ta' saħħa pubblika billi l-professjonisti jiġu mħeġġa jtejbu l-kompożizzjoni tal-prodotti tagħhom; [u] jarmonizzaw l-informazzjoni dwar in-nutrizzjoni fil-livell Ewropew billi jimponu sistema unika ta' tikkettar uffiċjali […].” Skont it-Trattati tal-UE, il-Kummissjoni Ewropea tista' tieħu azzjoni legali li l-għan tagħha jkun it-twaqqif u l-funzjonament tas-suq intern. Għalhekk, il-Kummissjoni tikkunsidra li l-inizjattiva hija legalment ammissibbli u ddeċidiet li tirreġistraha. Ir-reġistrazzjoni ta' din l-inizjattiva se ssir fit-8 ta' Mejju 2019, u b'hekk jibda l-proċess ta' sena għall-ġbir tal-firem ta' appoġġ mill-organizzaturi tagħha. 5. “Inwaqqfu l-kummerċ mal-insedjamenti Iżraeljani li joperaw fit-Territorju Palestinjan Okkupat” Illum, il-Kummissjoni Ewropea kkonkludiet li l-Inizjattiva taċ-Ċittadini Ewropej li kellha l-għan li “nwaqqfu l-kummerċ mal-insedjamenti Iżraeljani li joperaw fit-Territorju Palestinjan Okkupat” mhix legalment ammissibbli minħabba li tmur manifestament oltre s-setgħat ta' azzjoni tagħha, kif stabbilit fit-Trattati tal-UE. L-organizzaturi tal-Inizjattiva taċ-Ċittadini Ewropej jitolbu li l-Kummissjoni “tirrikonoxxi formalment li l-kummerċ mal-insedjamenti Iżraeljani huwa pprojbit kemm għall-UE bħala entità waħda kif ukoll għall-Istati Membri kollha; u tinforza regolament li jiżgura li l-prodotti u s-servizzi li joriġinaw kompletament jew parzjalment minn dawn l-insedjamenti ma jibqgħux jidħlu fis-suq Ewropew.” Att legali dwar dan is-suġġett jista' jiġi adottat biss fuq il-bażi tal-Artikolu 215 (li jittratta l-hekk imsejħa “Miżuri Restrittivi”) tat-Trattat dwar il-Funzjonament tal-Unjoni Ewropea. Imma qabel ma jkun jista' jiġi adottat att legali ta' dan it-tip mill-Kunsill, tinħtieġ deċiżjoni skont il-Politika Estera u ta' Sigurtà Komuni tal-UE li tippermetti l-interruzzjoni jew it-tnaqqis tar-relazzjonijiet ekonomiċi u finanzjarji mal-pajjiż terz ikkonċernat. Il-Kummissjoni m'għandhiex is-setgħa legali li toħloq proposta għal deċiżjoni bħal din. Billi din l-inizjattiva ma tissodisfax il-kundizzjonijiet legali għall-ammissibilità, il-Kummissjoni Ewropea ddeċidiet li ma tistax tirreġistraha. Skont ir-Regolament, Inizjattiva taċ-Ċittadini Ewropej ma tistax tiġi rreġistrata jekk tmur manifestament oltre l-ambitu tas-setgħat tal-Kummissjoni li tressaq proposta għal att legali. Il-pożizzjoni tal-UE tibqa' li l-insedjamenti huma illegali skont id-dritt internazzjonali, jikkostitwixxu ostaklu għall-paċi u jheddu li jagħmlu soluzzjoni ta' żewġ stati impossibbli. L-UE ttenni l-oppożizzjoni qawwija tagħha għall-politika ta' insedjament tal-Iżrael u l-azzjonijiet meħuda f'dan il-kuntest. L-UE u l-Istati Membri huma impenjati li jiżguraw implimentazzjoni kontinwa, sħiħa u effettiva tal-leġiżlazzjoni eżistenti tal-UE u l-arranġamenti bilaterali applikabbli għall-prodotti tal-insedjamenti. L-UE tesprimi wkoll l-impenn tagħha li tiżgura li - f'konformità mad-dritt internazzjonali - il-ftehimiet kollha bejn l-Istat ta' Iżrael u l-UE jkollhom jindikaw b'mod inekwivoku u espliċitu li ma japplikawx għat-territorji okkupati minn Iżrael fl-1967. Sfond L-Inizjattivi taċ-Ċittadini Ewropej ġew introdotti fit-Trattat ta' Lisbona, u ġew varati f'April 2012 mad-dħul fis-seħħ tar-Regolament dwar l-Inizjattiva taċ-Ċittadini, li jimplimenta d-dispożizzjonijiet tat-Trattati, bħala għodda li tippermetti liċ-ċittadini jfasslu l-aġenda huma stess. Fl-2017, bħala parti mid-diskors tal-President Juncker dwar l-Istat tal-Unjoni, il-Kummissjoni Ewropea ressqet proposti għal riforma tal-Inizjattiva taċ-Ċittadini Ewropej biex issir iktar faċli għal min jużaha. F'Diċembru 2018, il-Parlament Ewropew u l-Kunsill qablu dwar ir-riforma u r-regoli riveduti se jibdew japplikaw mill-1 ta' Jannar 2020. Sadanittant, il-proċess ġie ssimplifikat u pjattaforma kollaborattiva toffri appoġġ lill-organizzaturi. Dan kollu kkontribwixxa għal żieda ta' 14 % fl-Inizjattivi taċ-Ċittadini rreġistrati (33 reġistrazzjoni matul din il-Kummissjoni vs. 29 matul ta' qabilha) u 80 % inqas rifjuti (4 Inizjattivi taċ-Ċittadini biss ma ġewx irreġistrati matul din il-Kummissjoni vs. 20 matul il-Kummissjoni ta' qabilha). Ġaladarba tiġi rreġistrata formalment, Inizjattiva taċ-Ċittadini Ewropej tippermetti li miljun ċittadin minn mill-inqas kwart tal-Istati Membri tal-UE jistiednu lill-Kummissjoni Ewropea tipproponi att legali f'oqsma li l-Kummissjoni għandha s-setgħa biex dan tagħmlu. Il-kundizzjonijiet ta' ammissibbiltà huma li l-azzjoni proposta ma tkunx tmur manifestament oltre l-ambitu tas-setgħat tal-Kummissjoni biex tressaq proposta għal att legali, li ma tkunx manifestament abbużiva, frivola jew vessatorja u li ma tmurx manifestament kontra l-valuri tal-Unjoni. Għal Iktar Informazzjoni It-test sħiħ tal-Inizjattivi taċ-Ċittadini Ewropej proposti: Inizjattivi taċ-ċittadini li bħalissa qed jiġbru l-firem Is-sit tal-Inizjattiva taċ-Ċittadini Ir-Regolament dwar l-Inizjattiva taċ-Ċittadini